
Syra Alonso 


Cronista da represión franquista 


No ano 2000 chegan a Galiza desde México os Diarios de Syra 
Alonso despois de máis de medio século de exilio. Syra Alonso 
estaba casada co artista Francisco Miguel, con quen percorreu boa 
parte de Europa e América antes de establecerse en Galicia pouco 
antes do golpe do 36. Francisco Miguel foi detido, acusado de actuar 
contra o réxime militar golpista, e apareceu asasinado. Syra 
marchou cos seus fillos a México definitivamente. 


Os seus diarios constitúen un dos máis estarrecedores relatos da 
represión desatada en Galiza despois do levantamento militar de 
1936, un extraordinario texto literario e memorialístico contado coa 
intensidade do relato en primeira persoa. 

Amparo Alvajar 


Dramaturga e tradutora en organismos internacionais 


Amparo Alvajar (A Coruña. 1916 — Moncao, 1998). Muller tradutora, 
escritora, directora teatral e funcionaria internacional que se tivo 
que exiliar despois do golpe militar. Amparo a través de toda a súa 
vida posuía unha imaxe moderna, audaz e tamén un tanto 
misteriosa, talvez porque agochaba unha intensa biografía en que a 
dor non estaba ausente. 

Francisca Álvarez 


Mestra e pioneira no mundo empresarial 


Francisca Álvarez (1919-1975) fórmase como mestra e no ano 1946 
contrae matrimonio. O seu marido vese obrigado a emigrar a Brasil, 
e nunca máis volverán verse. Decide montar unha tenda de víveres, 
non sen atrancos, polo feito de ser unha “viúva de vivo” e polo 
acoso dos caciques locais. Pero será moi apreciada polos veciños, 
pois apoiaba aos máis necesitados e dáballes acubillo a pobres e 
vagabundos. 


Afianzado o negocio, quédalle por impulsar a súa outra vocación, O 
ensino, e abre unha escola en Cambre para nenas e nenos, e para 
persoas analfabetas en idade adulta. 


Segue sendo lembrada por ser nai soa, docente, empresaria, 
consciente dos problemas sociais da súa época e vencedora, a pesar 
das dificultades, nunha época de homes e ditadura. 

Ángeles Alvariño 


Precursora na investigación oceanográfica mundial 


Ángeles Alvariño (Ferrol, 1916 — San Diego, 2005). Destacada 
científica internacional, oceanógrafa; chegou a descubrir 22 especies 
novas de organismos mariños, os indicadores planctónicos para 
correntes oceánicas e para a pesca. 


Os traballos científicos orixinais publicados por Ánxeles Alvariño 
alcanzan o centenar. 

María Araújo 


María, a Guerrilleira 


Sindicalista que loitou pola igualdade do salario feminino. Así, no 
primeiro terzo do século XX loitou contra os armadores que pagaban 
baixos salarios ás mulleres en Vigo. 


Cando estalou a Guerra Civil, María colabora co grupo guerrilleiro de 
Redondela, motivo polo que é detida un día cando volvía do monte, 
vai á cadea e con ela leva a súa filla. Anos máis tarde quedou en 
liberdade, grazas ás xestións do cónsul cubano, e inmediatamente 
saíu para Cuba onde continúa a súa loita revolucionara e defensa 
dos dereitos sociais das mulleres. 


Cen mulleres galegas 06 


Concepción Arenal 


Excepcional intelectual con acceso á cultura escrita 
desde a nenez 


Pode parecer a anécdota da súa biografía, pero os problemas que 
Concepción Arenal (Ferrol, 1820 — Vigo, 1893) tivo para entrar na 
Universidade son o mellor resumo do seu espírito precursor. 
Solicitou o seu ingreso na Facultade de Dereito, pero tivo que acatar 
unha serie de condicións: só sería admitida nas clases como oínte e 
debía manter unha actitude “non-indecente”, o que na práctica 
obrigouna a acudir ás clases vestida de home. A Universidade, 
daquela, prefería unha muller travestida a unha muller estudante. 


Concepción Arenal deixou unha ampla bibliografía, que se agrupa, 
fundamentalmente, ao redor de tres grandes temas: as 
denominadas "cuestión social", "penitenciaria" e "feminina". A súa 
obra tivo repercusión internacional. 

Xela Arias 
Unha voz poética orixinal e inclasificable 


En plena actividade creativa, a morte de Xela Arias dun ataque ao 
corazón conmocionou o mundo cultural galego en novembro de 
2003. Tras exercer como pioneira da tradución ao galego, como 
docente, como activista, como profesional no ámbito da edición, 
quédanos a súa voz poética transgresora, extrema, sen xeración, 
sen grupo, unha desas voces singulares, inclasificables, que se 
constrúen nas marxes dos manuais. 

As Marías 


Mulleres de luz nunha Compostela gris 

Cando Maruxa e Coralia, “as dúas en punto”, “as dúas Marías”..., 
saían á rúa a pasear vestidas coa roupa feita na casa, con teas de 
cores, alegres e vivas coma elas, os estudantes chamábanlles 
“liberdade, igualdade e fraternidade”. Pero tras a sublevación militar 
franquista de 1936, coa súa represión feroz, a súa familia sería 
represaliada. Chamábanlles “roxas”, tratábanas de “putas”. A fame 
estivo presente diariamente nas súas vidas a partir de entón. 


Pero elas conseguiron crear un mecanismo de defensa para 
sobreviviren: tolearon, e na súa loucura recuperaron o soño da 
mocidade, escuálidas como se saísen dun campo de concentración, 
sen dentes, vestíronse de luz e cor e, profusamente maquilladas, 
saían todos os días, á mesma hora, ás dúas en punto.marcada polas 
badaladas da Catedral. 


Son quizais as mulleres máis retratadas de Compostela, grazas á 
súa estatua, situada na alameda compostelá. 

Felicia Auber 


Xornalista e defensora da educación da muller 
no século XIX 
O pai viuse obrigado a exiliarse en Cuba e alí criouse ela, que desde 


nova comezou un destacado labor de xornalista, preocupándose 
especialmente polas súas lectoras femininas. 

María Balteira 


A máis sonada soldadeira da época medieval 


As soldadeiras eran mulleres adscritas á Corte que tiñan como oficio 
cantar e bailar e recibían por iso unha soldada, de aí o nome. Nas 
ilustracións do Cancioneiro de Ajuda aparecen danzando, tocando as 
castañetas ou o pandeiro na compaña do xograr que tanxe unha 
guitarra ou unha viola. 

María Barbeito 


Pioneira da renovación pedagóxica no primeiro 
terzo do século XX 


Profesional e humana, concedía grande importancia ás relacións 
persoais: o diálogo, a cordialidade, o compañeirismo, o respecto, 
presidiron o seu traballo na comunidade educativa. Paralelamente 
ao traballo docente realizou un importante labor social. Un dos 
problemas máis reiterados nas súas publicacións é o da relación 
entre a saúde física e mental das criaturas. 


Así mesmo, foi unha firme defensora dos dereitos das mulleres e 
traballou pola súa emancipación social, cultural e profesional. 

Isabel Barreto 


Exploradora e navegante. A primeira almiranta 
coñecida no mundo (séc. XVI) 


A primeira almiranta do mundo era galega. A súa pertenza á 
nobreza converteuna nunha das escasas mulleres que naqueles 
anos tiñan capacidade de viaxar. Isabel Barreto sabía ler e entendía 
o latín, o que lle permitiu acceder a mundos prohibidos para as 
demais mulleres. 


En 1595 parte de Perú, xunto co seu home Álvaro de Mendaña, 
tamén galego, nunha expedición de catro navíos e 400 homes. 
Durante a travesía morre o seu home, polo que Isabel se ve 
obrigada a tomar o mando. Despois de sufocar motíns e disidencias, 
continúa a viaxe, reconduce a expedición e arriba primeiro ás illas 
Marquesas, no Pacífico, e logo ás Filipinas. 

María Cagiao 
A pintora das flores 


María Cagiao (1920-1971) nace na Coruña, pero a maior parte dos 
seus anos transcorrerán en Oleiros. 


Realismo, precisión, refinamento e beleza son as características da 
súa pintura. A temática da súa obra pictórica é variada: reflicte 
paisaxes, retratos, bodegóns e, sobre todo, flores. Sábese que 
participou en exposicións realizadas en cidades galegas, como A 
Coruña ou Vigo, e noutras cidades como Salamanca, Madrid, 
Oviedo, León, Málaga ou Valencia. A súa obra atópase espallada por 
diversos países: Arxentina, Cuba, España, Estados Unidos, 
Inglaterra, Italia... 

Emilia Calé 


Prolífica autora e unha das primeiras colaboradoras 
na prensa galega do século XIX 


É un caso excepcional de produción literaria ao tratarse dunha 
muller da súa época, xa que participou en todos os xéneros 
literarios, conseguiu maior sona como autora de poesía (de feito 
algunha das súas obras coñeceu máis dunha edición) e gustáballe 
cultivar os ambientes literarios. 

Juana Capdevielle 


Intelectual republicana, paseada en 1936 


Juana Capdevielle (1905-1936), muller culta e progresista, vinculada 
formativamente a José Ortega y Gasset, de quen foi alumna, e a 
María Zambrano. Casada con Francisco Pérez Carballo, político de 
Izquierda Republicana e gobernador civil da Coruña. 


Cando tivo lugar o levantamento militar de 1936, o seu home e mais 
ela foron asasinados. 

Sofía Casanova 


A primeira correspondente de guerra 


Sofía Casanova (Culleredo, 1862 — Poznan, Polonia, 1958). A súa 
produción literaria, de narrativa, poesía e teatro é inmensa, pero 
destacamos a súa obra como xornalista e cronista por ser a primeira 
muller galega correspondente de guerra. Viviu acontecementos 
como a loita das sufraxistas en Inglaterra, o desenvolvemento do 
sindicalismo, a formación do Partido Bolchevique na Rusia tsarista, a 
guerra do Rif (Marrocos) e a Semana Tráxica de Barcelona; pero 
sobre todo, as dúas guerras (a Primeira e a Segunda Guerra 
Mundial) e a persecución dos xudeus polo réxime nazi no gueto de 
Varsovia. 

María Casares 
Actriz. Musa do existencialismo 


Lendaria actriz de teatro e cine, residía en Francia por ser filla de 
Santiago Casares Quiroga, quen fora Ministro e Xefe de Goberno da 
República durante o goberno de Manuel Azaña. 


Interpretou as traxedias de Shakespeare, Victor Hugo, Chéjov, 
Ibsen, Eurípides... Protagonizou varias obras escritas por Camus, 
con quen mantivo unha intensa relación ata que el morreu, e tamén 
obras de Sartre, Jean Anouilh, Cocteau, Genet, etc, converténdose 
en musa do existencialismo francés. No cine traballou con Marcel 
Carné, Robert Bresson e Jean Cocteau, entre outros, e fíxose moi 
popular a nivel internacional. 


Os premios do teatro galego levan o seu nome. 

María Castaña 


Unha rebelde do século XIV que se converteu 
nunha lenda popular 


Fins do século XIV. Despois de anos de loitas, con destrucións, 
incendios, violacións, roubos..., cando parecía que chegaba a paz, 
os novos señores impoñen novas contribucións para enriquecerse 
axiña, cheos de cobiza e de poder. María Castaña, xunto coa súa 
familia e con outras moitas mulleres e familias coma eles, 
encabezou unha revolta contra o señor feudal, frei Pedro López de 
Aguiar, bispo de Lugo. 


Un episodio máis das numerosas loitas que as mulleres levaron a 
cabo no mundo feudal na defensa do pan, da alimentación dos seus 
e da paz. 

Placeres Castellanos 


Unha galega na Resistencia contra os nazis 


Placeres Castellanos (1896-1971), muller de ideoloxía comunista, 
participara activamente en política durante a República, o que tivo 
que “pagar” durante o alzamento fascista de 1936: o seu home e 
tres fillos foron fusilados. Embarca rumbo ao sur de Francia, onde 
permanecería en campos de internamento. Alí entrou en contacto 
coa Resistencia francesa, e pasou a ser a guerrilleira de enlace da 
III Brigada de Guerrilleiros. 


Combateu o fascismo por ideoloxía e compromiso político co 
convencemento e, sobre todo, coa esperanza de que Franco caese 
con Hitler e Mussolini. O tempo veu a defraudar esta esperanza de 
poder regresar a Galiza. O seu activismo feminista levouna a 
representar a Marsella, onde traballaba como xornalista, no 
Congreso Internacional de Mulleres que se celebrou en París en 
novembro de 1945. 

Pilar Castillo Sánchez 


Pianista de sona nos comezos do século XX 


Sabemos apenas nada desta pianista de proxección internacional no 
comezo do século XX. Foi profesora de piano e autora de dúas 
composicións breves, Durme, unha nana para voz e piano e, 
Maruxiña, unha muiñeira en que musica o poema de Pondal do 
mesmo nome. 

Inés de Castro 


Un amor que perdurou tras a morte (séc. XIV) 


En 1340 Inés acompaña á súa prima Constanza á Corte portuguesa, 
pois esta ía casar co infante Pedro I, fillo do rei Afonso e primo 
segundo de Inés. Conta a lenda que Inés e Pedro fican engaiolados 
un do outro con só se coñecer, e inician a súa historia de amor, 
chea de atrancos. 


Despois da morte de Constanza en 1345, a parella terá catro fillos: 
os infantes Afonso (que morrerá ao pouco de nacer), Joao, Dinís e 
Beatriz; pero a súa convivencia verase perturbada pola continua 
oposición dos reis. Finalmente Inés será axustizada e degolada en 
1355, ante a presenza dos seus fillos. En 1357 Pedro herda o trono 
e xura a declaración de Cantanhede, na que afirma que un ano 
antes Inés e mais el foran desposados en segredo, polo que lle 
outorgaba á xa finada Inés de Castro o rango de raíña. 

Rosalía de Castro 
A voz máis universal das nosas letras 


Rosalía de Castro (1837-1885), que teimou contracorrente en "falar 
das causas da nosa terra na nosa lingua" é a muller sobre a que se 
constrúe a literatura galega contemporánea, cos seus poemarios 
Cantares gallegos (1863) e Follas Novas (1880). 


Dotada dunha especial sensibilidade para sintonizar literariamente 
cos menos afortunados e para vibrar coas "innumerables coitas das 
nosas mulleres", quizais porque a súa non foi unha vida fácil, 
Rosalía sería ata os nosos días nai, musa, santa, bandeira e mito 
fundacional da nosa cultura. Pero sería algo máis que a figura 
estereotipada de "nai" ou "santiña"; tamén foi a denunciante dun 
sistema social que lexitimaba radicais desigualdades de clase e de 
sexo. 

Rosa María de Castro 


Condesa de Lemos (séc. XVIII) 


No século XVIII o confinamento das mulleres ao ámbito do privado 
afastábaas da posibilidade de intervención pública no campo 
cultural, político ou económico. Así e todo, unha minoría de mulleres 
da alta nobreza conseguiron articular mecanismos concretos para 
inhibir estas dinámicas de control da súa participación pública; entre 
estas mulleres está a XII condesa de Lemos. 


A súa pertenza á alta aristocracia permitiralle acceder ao posto de 
«camareira-maior» da raíña, cargo que, alén de ter un importante 
valor simbólico, funcionaba como un verdadeiro cargo político, posto 
que tiña a responsabilidade da decisión de aproximar ou distanciar 
unha determinada familia nobre da protección dos monarcas. 

Carmen Cornes 


Loitadora polos desaparecidos da ditadura arxentina 


Natural do Salnés, apenas puido aprender a ler e escribir porque 
tiña que traballar na casa e en 1928 con 16 anos emigra sen máis á 
Arxentina. Alí casou e tivo un fillo que participou nos movementos 
de protesta social cando estudaba na Universidade, sendo 
represaliado polo poder. Carmen nunca deixou de reclamar ao seu 
fillo desaparecido, foi detida e pasou anos na cadea aínda que 
finalmente a soltaron sen cargos. Ela contribuíu moi activamente a 
organizar as reclamacións dos familiares dos desaparecidos na 
Arxentina por causa da ditadura. 

Clara Corral Ayer 


A segunda autora que publicou obra en galego 
no século XIX 


Clara Corral Aller (1847-1908) é unha das poucas voces de muller 
que publicou algún texto en galego durante o século XIX. 


Dela conservamos hoxe, basicamente, poemas aparecidos na prensa 
da súa época. Cómpre mencionar como especialmente salientables 
as tres composicións que escribiu en galego e que publicou en 
1879: «O ben na terra», «Lonxe vai miña alegría» e «O día de San 
Antón», poemas de temática amorosa e elexíaca. Convértese así na 
segunda muller, da que temos hoxe noticias, que publicou algún 
texto en galego na historia da nosa literatura. 


Aparece na listaxe de correspondentes da primeira nómina da Real 
Academia Galega en 1906. 

María Corredoyra 


Pintora, membro do Seminario de Estudos Galegos 


María Corredoyra (1893-1970) foi unha das pintoras menos célebres 
da Xeración de 1916 por varias razóns: por non existir parentes 
directos que difundisen a obra tras o seu pasamento, pola chegada 
das vangardas e a ruptura que iso supuxo nas artes e, sobre todo, 
por ser muller, xa que as condicións socioculturais da época non 
eran as máis adecuadas para a formación das mulleres nin para o 
seu desenvolvemento como artistas, considerándose á muller 
pintora ou dedicada ás artes como algo secundario. 


Entre 1923 e 1926 ten a maior actividade expositiva, e en 1929 será 
nomeada membro do Seminario de Estudos Galegos. 


A súa última exposición tivo lugar na Coruña en 1966. Catro anos 
despois falece e cae pouco a pouco no esquecemento. 

Luísa Cuesta Gutiérrez 


A última directora republicana da Biblioteca 
Nacional 


Luísa Cuesta (1892-1962) pertenceu ao Corpo Facultativo de 
Arquiveiros e Bibliotecarios, tendo como primeiro destino a 
Biblioteca Universitaria da USC, onde permanecerá ata 1930, tempo 
no que mantén relacións co Seminario de Estudos Galegos. 


No ano 1930 destínana á Biblioteca Nacional de Madrid (BN). Co 
alzamento do 36 contra a República, a BN convértese nun obxectivo 
da aviación fascista. Nesta situación, é nomeada directora da sitiada 
BN en 1937. Pero a vitoria franquista comporta un proceso de 
persecución e purga, e acúsana de contraria ao Movimiento 
Nacional e comunista, polo que se lle abre un expediente. 

María Antonia Dans 


O naturalismo na pintura 


M.a Antonia Dans foi unha muller adiantada ao seu tempo, capaz de 
asumir o reto dunha modernidade e unha independencia que a 
penas se lle permitía a unha muller no panorama da posguerra 
española. 

Pintora dunha temática profundamente enraizada en Galicia, non se 
deixou influír polas tendencias abstractas que dominaban o 
panorama da arte e plasmará con inxenuidade e colorismo a 
campiña e os labores do campo. O seu estilo obterá o 
recoñecemento da crítica e a súa lista de exposicións, bolsas e 
premios será extensa. 


Cen mulleres galegas 29 


Filomena Dato 


Escritora e defensora das mulleres a finais do 
século XIX 


Deuse a coñecer gañando un premio co seu poema "En defensa das 
mulleres", onde figuraban por primeira vez, ao lado de mulleres 
ilustres de todos os tempos, galegas como María Pita e Rosalía de 
Castro. 


Mantivo amizade con Sofía Casanova, con Emilia Pardo Bazán, 
Fanny Garrido e outras intelectuais coetáneas, compartindo as súas 
inquedanzas feministas. E, como elas, participou activamente na 
vida literaria da época. Foi unha poeta profusamente premiada e 
unha das voces máis sobranceiras do feminismo galeguista de entre 
séculos. De feito é a segunda escritora, logo de Rosalía, que publica 
un libro en galego no século XIX. 

María Dios 


Unha independente e polifacética mestra 


As condicións socioculturais do derradeiro terzo do XIX en Galicia 
impediron que a vocación artística de moitas mulleres se 
desenvolvese debidamente. Así se explica que María Dios sexa case 
descoñecida, a pesar de ter gran formación e dotes artísticas. 


Natural da Pobra do Caramiñal, trasládase a Santiago para formarse 
en pintura, música e francés. Exercerá como docente de debuxo na 
Escola de Artes e Oficios da Pobra, onde ten como compañeiro a 
Díaz Valiño (pai de Isaac Díaz Pardo); alí daralle clase a Castelao. 


No terreo persoal María é tamén unha abandeirada. Nunha época 
en que as mulleres estaban circunscritas ao coidado da casa e ás 
obrigas matrimoniais, a pesar dos prexuízos sociais existentes 
daquela e do seu vínculo familiar cun sacerdote, decidiuse a ser nai 
solteira. 

lliduara Eriz 
A condesa galega do alto medievo 


Foi unha das principais e máis cualificadas aristócratas da centuria 
do novecentos. Así é definida nos estudos que máis datos 
achegaron sobre a vida desta condesa dos séculos IX-X, que se 
presenta como a muller da aristocracia galega que conta co máis 
elevado número de noticias por ese tempo. 


Deixou Ilduara a pegada dunha condesa do medievo que ben 
podería ter representado toda unha elite da aristocracia feminina 
galega ata o século X. 

Exeria 


A primeira escritora galega con textos coñecidos? 


Exeria foi unha das primeiras peregrinas cristiás, pois viaxou á Terra 
Santa dende Gallaecia contra o ano 381. Deixou escrita a súa 
experiencia no /tínerarium ad loca sancta. 


Dela sabemos polo monxe Valerio do Bierzo, quen, no ano 680, dá 
conta dunha muller “máis forte que todos os homes, chea do 
espírito de Deus, que emprende con todas as súas forzas e corazón 
intrépido unha longuísima viaxe...”. 

Elena Fernández 
A primeira galega xuíz internacional de regatas 


Elena Fernández (Lugo, 1987) naceu na cidade das Murallas, pero 
isto non foi impedimento para que se namorase do mar. E a persoa 
máis nova da historia en converterse en xuíz internacional de 
regatas (con tan só 21 anos). 

Elisa e Jimena 
Fernández de la Vega 


As primeiras médicas formadas na USC 


Elisa (1895-1933) e Jimena Fernández de la Vega (1895-1984), 
médicas e investigadoras xemelgas, probablemente foron as 
primeiras mulleres matriculadas na Universidade de Santiago. A 
“fazaña” destas dúas mulleres culminando os estudos de medicina 
en 1919 obtería unha recompensa oficial: a concesión da Gran Cruz 
de Alfonso XII por méritos académicos. Ampliarían os seus estudos 
en Alemaña, Suíza e Austria. 


O feito de que estas médicas fosen doutorarse e especializarse a 
Madrid, sen principiar a década dos anos 20 do século pasado, fai 
que sexa un fito na historia da muller e da medicina. 

Patricia Ferreira 


Directora de cine 


A partir de finais da década dos 90, as películas de Patricia Ferreira 
estarán ambientadas en Galicia. E o caso de Sé quién eres (2000), 
unha longametraxe que conta a historia dunha psiquiatra que 
traballa nun hospital galego. 


Logo virían £/ alquimista impaciente (2002), El secreto mejor 
guardado (2004), pertencente ao documental colectivo £n e/ mundo 
a cada rato, que trata temas como os dereitos da infancia no 
mundo, a educación das nenas, a loita contra a sida, a protección 
dos menores contra a violencia e a explotación laboral. Do 2005 é 
Para que no me olvides. 

Lorena Freijeiro 


A primeira muller licenciada en instrumentos 
tradicionais e populares galegos 


Lorena Freijero, viguesa de 24 anos, graduouse no Conservatorio 
Superior de Música de Vigo na licenciatura de gaita. Algo que a 
simple vista parece un simple título, é en realidade todo un fito 
histórico, xa que é a primeira muller que consegue graduarse nesta 
especialidade en toda Galicia. 

Joaquina García García 


Deseñou os primeiros traxes impermeables 
para os mariñeiros. 


Joaquina García García (1879-1939) era filla dun mariñeiro de Porto 
do Son e sempre se preocupou polas condicións laborais dos 
mariñeiros da súa vila. Por iniciativa propia comezou a experimentar 
con distintas mesturas de tecidos ata que logrou o primeiro "traxe 
de augas", con tanto éxito que non daba feito os encargos e 
montou a súa propia fábrica, destacando tamén como empresaria. 

Lupe Gómez 


A poeta da provocación libertaria 


Representante da eclosión poética feminina-feminista da década dos 
90, xunto con outras autoras como Olga Novo, Marta Dacosta, 
Iolanda Castaño, Ana Romaní, Enma Couceiro, María Lado... 
Intentan revisar, desde o punto de vista da muller, certos aspectos 
culturais, a visión feminina do erotismo e da sexualidade... 


Lupe Gómez, partindo sempre dun espírito de provocación libertaria, 
constrúe unha poética de liña clara, vital, transgresora, sincera... 
Algunhas obras súas: Pornografía, Os teus dedos na miña braga con 
regra, Levantar as tetas, O útero dos cabalos... 

María Purificación 
Gómez González 


A única muller alcaldesa na Segunda República 


Ma Purificación Gómez González (1905-1986) presentouse ás 
eleccións municipais o 16 de febreiro de 1936, por Izquierda 
Republicana, e na votación do 14 de marzo converteuse na primeira 
alcaldesa da Cañiza e na única muller alcaldesa na Galicia do 36. 


Coa sublevación militar franquista, esta alcaldesa republicana sería 
xulgada en Vigo por rebelión militar co resultado de sentenza a pena 
de morte. Esta sentenza foi suspendida temporalmente por 
embarazo e, posteriormente, conmutada por cadea perpetua. 

Corona González 


Escritora ocasional preocupada pola emigración 
e a educación das mulleres 


Nun momento (inicios do século XX) en que as voces de mulleres 
nos xornais e revistas eran moi escasas, por non dicir inexistentes, 
Corona González escribe varios artigos no semanario A Nosa Terra 
nos que aborda diversas temáticas. Dúas serán predominantes: a 
emigración/saudade de Galicia e a necesidade da educación das 
mulleres. 


Un bo número das súas apreciacións son claramente pioneiras nesa 
altura. Afonda, sobre todo, na necesidade de que as mulleres teñan 
acceso á educación regrada. O emprego habitual nos seus textos de 
expresións como "homes e mulleres", "fillos e fillas" e "nenos e 
nenas” reflicte xa unha sensibilidade especial e moi innovadora na 
época. 

Francisca Herrera 
A primeira académica electa da RAG 


Poeta e narradora, pertencía a unha familia da burguesía 
acomodada e tivo a formación propia dunha muller do seu medio no 
séc. XIX. De nova coñeceu a Rosalía de Castro, quen lle influiría 
moito, e Murguía prologaría o seu segundo poemario. 


En 1945 a Real Academia Galega elíxea membro numerario, sendo a 
primeira muller merecedora de tal distinción. En 1987 dedicóuselle o 
Día das Letras Galegas. 

Xosefa Iglesias Vilarelle 


Autora do primeiro texto didáctico en galego 


No transcorrer da terceira década do século XX e da man da 
efervescencia cultural e social impulsada polo galeguismo da época, 
nace en 1932 o primeiro texto didáctico escrito en galego. Este 
Método de lectura, que ten como honra inaugurar este tipo de 
publicacións escolares en galego, nace da pluma dunha muller que 
imparte escola en Pontevedra; a "Mestra de Mourente", Xosefa 
Iglesias Vilarelle. 


Cen mulleres galegas 43 


M° Francisca de Isla y Losada 


Muller de letras na Ilustración 


Ma Francisca de Isla y Losada (1734-1808) nace en Santiago no seo 
dunha familia acomodada. Era coñecida co apelativo de “Musa 
Compostelá” e, nuns tempos nos que ás mulleres lles estaba 
prohibido o acceso ás aulas universitarias, é distinguida pola 
Academia de Belas Letras de Lisboa. 


Cultiva a relación cos fundadores da Real Sociedad Económica de 
Amigos del País (1784), pero non pertence á esta sociedade porque 
estaba vetada para as mulleres (o debate sobre o seu ingreso vaise 
producir un século despois). Dentro deste mundo de relacións 
culturais hai tres persoeiros que destacan: o Padre Isla, A. Cernadas 
de Castro —o Cura de Fruime— e o arcebispo Bocanegra. Todos eles 
están moi presentes nas diversas vertentes da produtividade de 
María Francisca: a poético-literaria, a epistolar e a editorial. 

Chus Lago 


Montañeira. A primeira española que subiu o 
Everest sen axuda de osíxeno artificial 


Chus Lago (Vigo, 1964) alcanza o cumio do Everest en 1999, sendo 
a primeira española en conseguilo e a terceira no mundo. Na 
expedición só contou coa axuda dun escalador tibetano. 


No ano 2004 terminou o seu proxecto “Leopardo das neves”, título 
outorgado aos deportistas que conseguen coroar os picos máis altos 
da extinta Unión Soviética; é a única muller viva que ostenta ese 
título. En xaneiro de 2009 converteuse na primeira española en 
alcanzar o Polo Sur tras 59 días de travesía en solitario a través da 
Antártida. 

Menchu Lamas 


Pintora 


Menchu Lamas (Vigo, 1954) é probablemente a artista galega de 
maior proxección internacional. Integrante, dende 1980, do Grupo 
Atlántica, que propón unha renovación da arte. 


Traballa con grandes formatos, nos que a pincelada é en realidade 
un brochazo, e son comúns na súa obra as imaxes de culturas 
exóticas e primitivas. 

Andrea López Chao 


Unha mestra galega na emigración 


Dentro dos escasos ámbitos de ocupación que as mulleres puideron 
desempeñar ao longo da historia, alén do ámbito puramente 
doméstico, a docencia foi un dos máis sobranceiros. Presentamos 
deseguido algúns trazos biográficos e documentos dunha mestra 
galega vinculada ao mundo da emigración galega en Cuba. Andrea 
López Chao foi docente no Centro Gallego da Habana, ademais de 
ocupar relevantes cargos dentro do movemento societario galego da 
capital de Cuba. Participou tamén no activismo feminista cubano. 

Carmen López-Cortón 


Unha institucionista preocupada pola educación 
das mulleres 


Carmen López-Cortón (Bergondo, 1866 — Madrid, 1938) educouse 
en Madrid na Institución Libre de Enseñanza. Viaxou a Londres para 
ampliar coñecementos, e máis tarde por toda Europa. Inclinouse 
cara aos temas pedagóxicos, educativos e sociais, entre os cales 
mostrou grande interese pola educación das mulleres. 


(Juan Ramón Jiménez dedicoulle en 1920 unha semblanza poética, 
“Y Carmen”, en Españoles de tres mundos.) 

Rita Amparo López Jeán 


Activista política na Coruña da Segunda República 


Rita Amparo López Jeán (1885-1942), muller de ideas avanzadas, 
pertenceu ao Partido Galeguista (foi a primeira muller na Coruña en 
militar nesa organización) e á Agrupación Republicana Feminina da 
Coruña, da que foi secretaria e presidenta. 


Os fins desta Agrupación eran contribuír ao triunfo da paz e da 
fraternidade humana, da xustiza social e da democracia; defender 
os dereitos femininos e traballar pola consecución dos aínda non 
recoñecidos; impulsar a cultura, especialmente a feminina; practicar 
a asistencia social; establecer, se se considerase conveniente, 
formas de mutualismo e cooperación, e procurarlles recreo e lecer 
ás asociadas por medio de concertos, recitais, proxeccións, 
excursións... 


Co alzamento fascista de 1936, vese obrigada a exiliarse en Francia. 

Pura Lorenzana 


Historiadora e inspectora de ensino medio 


Pura Lorenzana (1907-1997) pertenceu a ese escaso dez por cento 
de mulleres galegas que no primeiro terzo do século XX cursou 
estudos universitarios. Estudou Filosofía e Letras e Dereito na 
Universidade de Santiago, anos nos que pertenceu ao círculo de 
universitarios que se movían arredor do Seminario de Estudos 
Galegos. Formou parte tamén da Asociación Nazonalista de 
Santiago. 


Despois da guerra civil impartiu clases de Xeografía e Historia no 
Instituto Rosalía de Castro de Santiago de Compostela, do que foi 
directora, e na Facultade de Filosofía e Letras da Universidade 
compostelá. Desenvolveu tamén unha intensa actividade no campo 
da reforma do ensino medio, e contra 1956 obtivo praza de 
inspectora. 

Maruja Mallo 


A máis famosa pintora galega do século XX 


Natural de Viveiro, destacou como pintora surrealista relacionándose 
con outras personalidades destacadas do momento como Salvador 
Dalí, Federico García Lorca, Luis Buñuel, María Zambrano, Rafael 
Alberti, Miguel Hernández, Ortega y Gasset, etc. Desgraciadamente 
coa Guerra Civil tivo que exiliarse a Arxentina, e coa ditadura neste 
país optou por regresar a España, xa nos anos sesenta, onde 
continuou o seu labor malia ser unha descoñecida no seu país. Nos 
anos noventa afortunadamente puido recibir varios galardóns 
artísticos e o xusto recoñecemento da súa obra. 

Marcela e Elisa 


Un matrimonio entre mulleres en 1901 


Marcela e Elisa coñecéronse a mediados da década de 1880 na Escola 
de Maxisterio da Coruña. Entre elas foise establecendo unha íntima 
amizade, que axiña se converteu en amor. Os pais de Marcela fixeron 
o posible para afastar a súa filla de Elisa, e enviárona a Madrid un 
tempo, mais os seus esforzos resultaron inútiles. 


En 1888 inician a súa andaina como mestras. Deciden vivir como 
“home e muller” e Elisa transfórmase en Mario: corta o pelo, viste 
roupa de home, fuma... Casan pola igrexa en xuño de 1901. Pero 
descóbrese o engano e vense obrigadas a fuxir. Diríxense á cidade 
portuguesa do Porto, onde viven tranquilas un tempo ata que son 
detidas pola policía, a petición da xustiza coruñesa, mais as 
autoridades portuguesas negáronse a entregalas sen unha petición 
formal de extradición, que acabará chegando, polo que tiveron que 
fuxir de novo, esta vez con destino a Bos Aires. 

María Mariño 


Poeta. A "Dinamiteira da Fala” 


María Mariño (1907-1967) nace en Noia, pero pasará case toda a 
súa vida no Courel, onde coñece a Uxío Novoneyra, quen promove a 
publicación do seu primeiro libro, Palabra no Tempo (1963). 


Sen apenas relacións no mundo literario, o illamento e a 
marxinalidade que caracterizou en moitas ocasións o labor creativo 
das mulleres condicionou a recepción da súa obra, mesmo chegou a 
suscitar nalgún momento dúbidas sobre a súa existencia e a autoría 
dos poemas. A súa escrita caracterízase por unha poética 
radicalmente intimista e unha linguaxe rupturista. 

Urania Mella 


Presidenta da Unión de Mulleres Antifascistas de 
Vigo 


No Vigo dos anos trinta Urania Mella Serrano erixíase como a 
presidenta da Unión de Mulleres Antifascistas de Vigo, sección 
española de "Mulleres contra a guerra e o fascismo" creada pola 
Internacional Comunista tras o triunfo hitleriano en Alemaña. 


Este labor veríase truncado coa chegada do golpe militar en xullo do 
1936. Ela principalmente era o obxectivo das autoridades rebeldes 
pola traxectoria progresista dos seus apelidos unida á súa 
incansable tarefa sociopolítica dende o barrio de Lavadores. Despois 
de fuxir a parella a Redondela nun intento desesperado de salvar as 
súas vidas, serían detidos e condenados á pena de morte... 

Rosalia Mera 


Empresaria 


Creadora xunto a Amancio Ortega do imperio Inditex, é unha das 
mulleres máis ricas de España, pero viaxa en clase turística e levou 
a súa filla a un colexio público. Preside tamén a fundación Paideia, 
que traballa pola inclusión de diminuídos psíquicos e outros 
colectivos en situación de exclusión social. 

María Miramontes 


Unha das defensoras do Estatuto de 1936 


María Miramontes (1895-1964), modista de profesión, milita dende 
moi nova nas Irmandades da Fala, e formará parte da súa xunta 
directiva. Nestes ambientes republicanos, progresistas e galeguistas 
coñece a Anxel Casal. A parella non só mantén a súa vida en común 
senón que promove múltiples iniciativas do nacionalismo e da 
cultura de Galicia: a editorial Lar, a editorial Nós, unha escola aberta 
e popular con ensino bilingue e educación progresista e laica... 


Militante do Partido Galeguista, María participará activamente na 
campaña de apoio ao Estatuto de 1936. Tras a sublevación militar 
franquista, o seu home será asasinado e ela vese obrigada a coller 
rumbo cara ao exilio en Bos Aires. 

Anisia Miranda 


Escritora 


Anisia Miranda (1932-2009), cubana de nacemento, filla de 
emigrantes ourensáns, casou en 1957 con Xosé Neira Vilas, e da 
súa man entrou na literatura galega. Mesmo dende a Cuba 
revolucionaria (onde residiron entre 1961 e 1992), a súa obra 
desenvolveuse en galego, moitas veces dirixida a un público infantil: 
Pardela amiga, Cantarolas, Os contos de Compay Grilo, A primeira 
aventura, A casa dos títeres, A volta do Compay Grilo... 


Xunto con Neira Vilas fundou a editorial Follas Novas na capital 
arxentina, e en Cuba crean a sección galega do Instituto de 
Literatura e Lingüística cubano, dedicado á recuperación da 
memoria de Galicia naquel país. 

María Luz Morales 


Unha das primeiras mulleres que dirixen un 
medio de comunicación 


Ma Luz Morales (A Coruña, 1898 — Barcelona, 1980). Máis de medio 
século de dedicación profesional convértena nunha muller de 
referencia na historia do xornalismo. Pioneira, vangardista, 
inauguradora de xéneros, Morales é, sen dúbida, unha figura 
impoñente e sorprendente que goza dunha traxectoria que ten, 
entre outros méritos, o de ser a primeira muller que dirixe un xornal 
no Estado español xa que estivo á fronte de La Vanguardia no seu 
período máis difícil, durante a guerra civil de 1936. 

María Victoria Moreno 


A reivindicación da literatura infantil e xuvenil 


Ma Victoria Moreno (Cáceres, 1939 — Pontevedra, 2005). Como 
profesora, afanábase na procura dun método de ensino no que 
prevalecese o gozo que supón a aprendizaxe. Fronte ás 
prohibicións, a censura e o medo, María Victoria ofrecía liberdade e 
XOGOS. 


Entre as súa moitas obras destacamos Anagnórise (1989), unha das 
obras de maior éxito da literatura xuvenil galega. 

Francisca Morlán, "Pancha" 


Unha mestra que loitou por ensinar 


Viviu sempre en Sada, a pequena de cinco irmáns, fillos de pai 
emigrante. A súa ilusión sempre foi ensinar e tras suspender os 
exames para mestra decidiu montar unha escola no baixo da súa 
propia casa. Os peores problemas atravesounos trala Guerra Civil, 
pois foron moitos os intentos de pecharlle a escola e moitos os 
libros que lle mandaron queimar aínda que nunca o fixo, xa que 
despois de morta se encontraron estes libros no faiado da súa casa, 
onde seguiu ensinando ata a súa morte pasados os oitenta anos. 

María Muñoz de Quevedo 


Pioneira dun novo período da cultura musical 
cubana 


Tras realizar estudos en varios conservatorios de España, casa e vai 
de lúa de mel a Cuba, decidindo quedar a vivir alí. Directora de 
varios conservatorios, compositora, pianista, profesora, articulista, 
conferenciante, promotora cultural e colaboradora con importantes 
institucións e intelectuais, fundou por exemplo a Sociedad Coral de 
La Habana, o máis antigo organismo coral de Cuba, para divulgar a 
gran literatura coral europea e estimular a creación da música coral 
cubana. María Muñoz incluiu no seu repertorio cancións galegas xa 
desde o concerto inaugural. 

Sofía Novoa 


Especialista musical ao servizo da educación 
republicana 


Sofía Novoa (1902-1987) inicia os estudos en Vigo e acaba en 
Madrid a carreira de solfexo, harmonía e piano en 1925, con premio 
extraordinario. Perfecciona os estudos en Lisboa e Madrid. Foi 
profesora da Institución Libre de Enseñanza republicana. Presidiu a 
xunta directiva da Asociación de Alumnas e propiciou que se 
ampliase o campus feminino, co que se incrementou o número de 
alumnas. Tras a guerra civil vese obrigada a marchar cara ao exilio 
americano. Nos EE.UU. será directora do Departamento de Español 
no Vassar College (Nova York). 

Mercedes Nuñez 


Sobrevivinte do campo de concentración de 
Ravensbrück 


Activista contra o fascismo en varios ámbitos de actuación, foi 
encarcerada polo réxime franquista e posteriormente fuxiu a 
Francia, onde combateu coa resistencia á ocupación nazi. Capturada 
pola Gestapo, foi enviada ao campo de Ravensbrück onde soportou 
toda clase de horrores ata que foi liberada polos aliados en 1945. 

Enriqueta Otero 


Mestra e guerrilleira antifranquista, presa vinte anos 
nos cárceres franquistas 


Mestra comunista, sentenciada en 1944 a trinta anos de cárcere por 
rebelión militar. Pasará estes anos nos penais de Amorebieta, 
Segovia (onde participou nas folgas que reivindicaban melloras 
carcerarias), Guadalaxara e Alcalá de Henares, no que conseguiu a 
liberdade definitiva en 1965. 


Ao saír da cadea recuperou parte das propiedades e perdeu outras. 
Abriu un longo contencioso-administrativo para ser rehabilitada 
como mestra nacional, o que conseguiu en outubro de 1974, 


Morreu en 1989 e foi enterrada envolta na bandeira republicana, 
evocada como «a última guerrilleira galega, a Pasionaria do pobo 
galego». 

A Bela Otero 


Unha icona da Belle Époque europea 


Naceu no mesmo ano en que a revolución chamada "A Gloriosa" 
estableceu no marco do estado español a democracia, O sufraxio 
universal e os dereitos do pobo obreiro e deu nacemento tamén á 
Primeira República e ao federalismo. 


Como moitas mulleres galegas nesta época, Carolina foi filla de nai 
solteira. A súa nai tiña como oficio o de piñeira. Se Carolina non 
marchara de Galiza, seguramente a súa sorte e a súa vida pouco 
diferentes serían das da súa nai; mais a Bela Otero, ademais de 
fermosa, era unha muller intelixente e isto permitiulle acadar fama, 
espertar paixóns, acumular riqueza, aprender cultura e idiomas, 
cantar, bailar, participar en faladoiros literarios, dilapidar amores e 
paixóns masculinas, pagando o prezo, iso si, de morrer soa na Niza 
que ela tanto amara nos días de gloria. 

Paz Parada Pumar 


Médica pioneira 


Paz Parada (1905-2005) inicia os estudos de medicina en Santiago 
(era a única muller), e logo trasládase a Madrid, onde se aloxa na 
Residencia de Estudantes. Especialízase en medicina de laboratorio 
e análises clínicas. 


Durante a guerra civil viviu moi de cerca a represión (o seu marido 
foi represaliado e suspendido de emprego e soldo). Despois da 
guerra establecéronse en Ourense. 


Paz Parada foi a primeira muller inscrita no Colexio Provincial de 
Médicos, unha muller que rachou tabús exercendo nun espazo que, 
daquela, “correspondía” aos homes. 

Emilia Pardo Bazán 


Unha muller que destacou nun mundo de 
homes 


Moitos son os adxectivos aplicables a esta muller anticipada ao seu 
tempo que tiña a capacidade de non pasar inadvertida: escritora e 
xornalista prolífica, viaxeira infatigable, cosmopolita, políglota, 
feminista... Criticada por uns e admirada por outros, dona Emilia é 
pioneira en case todo. 


É a autora do primeiro texto moderno feminista, a primeira muller 
nomeada Presidenta da Sección de Literatura no Ateneo de Madrid, 
a primeira nomeada Consejera de Instrucción Pública, a primeira 
muller catedrática de Literatura Contemporánea de Lenguas 
Neolatinas da Universidad Central de Madrid... En definitiva, unha 
muller que viviu e loitou como muller nun mundo de homes. 

María Antonia Pereira 
de Andrade 


Mística do século XVIII 


Ma Antonia Pereira de Andrade (1700-1760) foi a fundadora do 
convento de Carmelitas Descalzas de Compostela a mediados do 
século XVIII. Coñecida como «a monxiña do Penedo», encóntrase 
en proceso aberto de canonización desde 1988. 


Descendente dunha familia vinculada con algunhas das casas 
nobiliarias máis potentes da Galiza e Portugal, a súa figura suscita 
grande atractivo: polo feito de ser muller casada e nai de dous fillos 
que se converte á vida relixiosa e conventual, por liderar un 
proxecto de fundación relixiosa, e tamén por ser escritora mística 
reclamada por algúns autores para nutrir o canon literario galego 
cun posto recoñecido, situando como referente o lugar que Santa 
Teresa ocupa no canon español. 

Nélida Piñón 
Escritora. A primeira muller que presidiu unha 
academia literaria en todo o mundo 


Nélida Piñón (1937), brasileira de nacemento, é filla de emigrantes 
da localidade pontevedresa de Cotobade. O seu libro A república dos 
soños (1984) trata da emigración que realizaron os seus avós desde 
Galicia ata Brasil, e de todas as penurias que sofren. 


Foi presidenta da Academia Brasileira de Letras (a primeira muller 
que chegou a ser presidenta), e Premio Príncipe de Asturias das 
Letras no 2005. 

María Pita 


Heroína da defensa da Coruña contra os 
ingleses 


En 1589 a Armada Inglesa, dirixida polo corsario Francis Drake, 
asediaba A Coruña, abriron unha brecha na muralla e comezaron o 
asalto da cidade vella, dirixidas por un alférez que portando a 
bandeira logrou subir á parte máis alta da muralla. María Pita matou 
ao alférez inglés, segundo a tradición berrando "Quen teña honra, 
que me siga", cousa que desmoralizou a tropa inglesa provocando a 
súa retirada. 

Luz Pozo Garza 


Poeta 


Luz Pozo Garza (Ribadeo, 1922) é membro numerario da Real 
Academia Galega e directora da revista Nordés. Publicou os 
poemarios: O paxaro na boca (1952), Ultimas palabras/Verbas 
derradeiras (1975), Concerto de outono (1981), Códice calixtino 
(1986), Prometo a flor de loto (1992), Vida secreta de Rosalía 
(1996)... Nuns tempos, os da posguerra, nos que a escrita literaria 
parecía cousa exclusiva de homes, ela abriulles camiño ás escritoras 
máis novas. 

Jesusa Prado 


Activista política exiliada 


Nada a finais do século XIX en Ourense, con só 13 anos emigrou co 
pai a Cuba e púxose a traballar e a participar en actividades 
sindicais. Afeita a ese ambiente, cando regresou a España ingresou 
no PCE e participou nas grandes folgas obreiras de Asturias a 
comezos dos anos trinta. Foi detida e, aínda que despois a puxeron 
en liberdade, tras o golpe militar de 1936 volveu ao cárcere ata que 
os seus contactos de Cuba conseguiron levala para alá. 


En Cuba desenvolveu un intenso labor político, destacou nas 
actividades da colonia galega en Cuba, participou activamente na 
revolución cubana e sempre encarnou o prototipo de muller 
loitadora e de firmes principios. 

María Xosé Queizán 


Escritora 


Escritora galega de recoñecida traxectoria, pioneira dentro do 
feminismo español. Directora da revista Festa da palabra silenciada 
e, dende 1999, da colección “As Literatas” de Edicións Xerais de 
Galicia. Presidenta de FIGA (Feministas Independentes Galegas). 
Creadora e directora do Teatro Popular galego (1967). 

Isabel Ríos 


Militante comunista guerrilleira 


Conmútanlle a pena pola de reclusión perpetua, mentres que o seu 
home, Manuel Calvelo era fusilado ese mesmo día. Isabel Ríos 
percorrerá distintos cárceres durante sete anos: Santiago, 
Saturrarán e Betanzos, e será posta en liberdade condicional en 
1943. O acoso policial era incesante e Isabel decide marchar do 
país. Desde o exilio desenvolverá un intenso labor político fiel ás 
súas ideas comunistas. 

Celia Rivas 
A primeira camioneira do Estado español 


Esta fisterrá herdou este oficio de seu pai, e conseguiu o carné 
xusto antes de comezar a Guerra Civil. Fundaría logo a empresa que 
leva o seu apelido. Tiña fama de ser a mellor compradora da lonxa 
fisterrá e que estaba dotada dun sensible instinto para os negocios, 
o que fixo dela unha muller emprendedora ao longo da súa vida. 

Mabel Rivera 


Actriz 


Mabel Rivera (Ferrol, 1952) é actriz de teatro (As alegres casadas, 
Compañía...), televisión (Pratos combinados, La Bella Otero...) e 
cine (£/ orfanato, Mataharis, Mar adentro...). No 2005 obtivo o 
Premio Goya á mellor actriz secundaria por Mar adentro, de 
Alejandro Amenábar. 

Dolores Rodeiro Boado 


Unica galega documentada como escultora ata 
o século XX 


A pesar dos poucos datos coñecidos da biografía desta compostelá 
nacida en 1853, pódese afirmar que foi unha pioneira, pois non só 
se atreveu nese momento do século XIX a dedicarse á súa paixón, a 
escultura, senón que chegou a ser a primeira artista en recibir unha 
pensión da Deputación da Coruña no ano 1881. 


Foi tallista en madeira de imaxes relixiosas, que seguiron as normas 
de estilo de finais do século XIX, unha etapa frutífera a nivel 
escultórico en Galicia polo número de obras. 

Luís Seoane: "Emigrantes”(Óleo sobre lenzo, 1963) 


Manuela Rodríguez 


A muller emigrante 


A Manuela Rodríguez do cadro de Luís Seoane simboliza e 
homenaxea a todas as galegas que se viron obrigadas a emigrar nos 
anos da posguerra, anos de miseria e de fame. Moitos galegos e 
galegas saíron primeiro cara a América; a partir de 1960 aparece un 
novo destino, a Europa que se recupera da guerra: Suíza, Alemaña, 
Francia... 

Hildegart Rodríguez 


Educada para ser unha excepción 


Segundo as declaracións da nai, aos 10 meses xa lle aprendía as 
letras cun crebacabezas e aos 11 meses falaba bastante ben; aos 22 
meses xa lía e con 3 anos tocaba o piano e fixo o primeiro escrito. 


Con 14 anos ingresou na universidade para estudar Dereito. Cando 
rematou, en 1932, puxo un bufete, aínda que a lei non lle permitía 
exercer ata cumprir os 21. Afiliouse ao Partido Socialista e á UXT. 
Hildegart comezou a facer campañas para difundir a euxénese, a 
maternidade responsable e a reforma da moral sexual, o voto 
feminino e o antimilitarismo. 


O 9 de xuño de 1933, Aurora Rodríguez dálle morte á súa filla 
Hildegart. A arela de independencia desta última foi o motivo que 
levou a Aurora a matala. Condicionada pola paranoia que soportaba, 
non foi quen de respectar o éxito da súa obra. Aí tiña unha muller 
que DESEXABA SER LIBRE ata o final. 

Aurora Rodríguez Carballeira 


Final tráxico para un proxecto de emancipación e 
decisión total da muller 


Aurora pasou da redención do proletariado á proposta de montar 
unha especie de comuna onde educaría as mulleres como seres 
especiais destinados a salvar a sociedade. Tras a morte do seu pai 
concibiu unha filla, á que ía a formar para que cumprise o seu gran 
soño: elevar o nivel persoal e social das mulleres. 


Para procrear elixiu un home que nunca lle puidese reclamar a 
criatura, que fose ben formado fisicamente, que tivese un alto nivel 
intelectual e tamén inquietudes sociais. Cando estivo segura de 
estar preñada, marchou para Madrid e alí deu a luz a Hildegart. 


Unindo os métodos pedagóxicos coa idea fixa que ela tiña, 
conseguiu formar unha obra á que puxo fin con dous disparos en 
1933. Foi condenada a case trinta anos de cárcere, pero axiña 
pasou ao Psiquiátrico de Ciempozuelos en Madrid, onde morreu. 

Carme Rodríguez de Legísima 
Pintora 


Carmen Rodríguez de Legísima (1858-1980) estudou Maxisterio en 
Madrid, profesión que nunca chegou a exercer, pois interpúxose un 
don que a fixo excepcional: a pintura. Mentres estuda fórmase como 
pintora de maneira autodidacta e pouco a pouco vai afianzando a 
súa vocación, que a convertería nunha das grandes creadoras do 
noso país. 


Pintou ata os últimos días da súa existencia, cando a enfermidade a 
tiña inmobilizada do lado dereito e chegou a aprender a pintar coa 
esquerda para seguir creando. As súas obras caracterízanse por un 
colorido forte e unha pincelada grosa. Dous serán os temas máis 
recorrentes: o retrato e o bodegón. En 1987 créase o Premio de 
Mulleres Pintoras que leva o seu nome e que permite seguir 
lembrando a súa figura. 

Mercedes Ruibal 
Polifacética artista cun intenso mundo interior 


Mercedes Ruibal (1928-2003) emigra a Bos Aires con vinte anos, e 
alí comezaría a pintar baixo os consellos e a guía de Laxeiro. Alí 
realiza a súa primeira exposición (1956). No ano seguinte retorna a 
Galicia, e expón en Vigo, á que seguirán outras exposicións en 
Madrid, Florencia, Roma... A súa traxectoria partiu das iniciais 
influencias de Laxeiro, e do gusto por un primitivismo arcaizante e 
naif, ás formas dun románico popular cun acusado acento 
expresionista. 


Foi tamén escritora de arrebatado ímpeto creativo. O seu libro 
Confesiones de una volatínera con bragas de repuesto al dorso 
(1978) constitúe unha interesante achega literaria. 

Angela Ruíz Robles 
Mestra, escritora e inventora no eido da didáctica 


A súa constante inquedanza didáctica e pedagóxica levouna a 
camiñar pola senda da inventiva. Neste eido, practicamente ermo en 
canto á presenza de mulleres españolas ata a década de 1970, dona 
Anxela deseñou a máquina taquimecanográfica, un mapa e atlas 
lingüístico gramatical e unha enciclopedia mecánica, cos que obtivo 
abondosos recoñecementos e premios nos certames celebrados nas 
cidades de Zaragoza, Xixón, Barcelona, Madrid, París e Xenebra. 

Concepción Sáiz Otero 


Pedagoga e escritora de finais do XIX 


Concepción Sáiz Otero (1851-1934) estivo sempre comprometida 
coa renovación pedagóxica e co papel que lle correspondía á muller 
na sociedade. Neste sentido, a educación das mulleres foi unha das 
súas preocupacións expresas, manifestando as súas ideas nas clases 
que imparte e nos congresos en que participa. 


En 1909 pasa a formar parte do profesorado da Escuela de Estudios 
Superiores del Magisterio, posto de difícil acceso para as mulleres, 
onde chega a ocupar a dirección da Sección de Alumnas e a impartir 
materias como literatura xeral e lingua e literatura españolas. 


A súa preocupación pola superación educacional da muller lévaa a 
tratar o tema da educación das mulleres tanto a través da súa 
participación en distintos eventos de carácter científico como da súa 
colaboración en revistas e xornais. Deixou escrita unha abundante 
obra sobre temas pedagóxicos. 

María Soliña 


Condenada pola Inquisición, converteuse no 
simbolo do sufrimento do pobo 


No ano 1617 Vigo e mais a península do Morrazo foron atacadas por 
naves turcas, que deixaron unha gran devastación e numerosas 
vítimas. As mulleres tamén defendían as costas dos ataques piratas 
e moitas veces foron violadas e torturadas, ademais de roubadas. 
Posteriormente a estes feitos varias das mulleres que organizaron a 
resistencia nas costas do Morrazo foron acusadas de bruxería ante o 
Tribunal da Inquisición. Deste xeito, querían facerse coas súas 
pertenzas. 


María Soliña foi unha destas mulleres. Foi detida e morreu a causa 
das torturas, converténdose así nun símbolo do sufrimento do pobo. 

Xohana Torres 


Escritora 


Xohana Torres (Santiago de Compostela, 1931) é unha referencia 
na historia da literatura galega da segunda metade do século XX. 
Forma parte daquelas xeracións de escritores que, comprometidos 
coa lingua nos difíciles anos da ditadura franquista, contribuíron á 
normalización da literatura galega tocando todos os xéneros. 
Ingresou na Real Academia Galega no ano 2001. 


É autora dun verso convertido en divisa da reivindicación feminista, 
“EU TAMEN NAVEGAR”. 

Beatriz Sotelo 


A primeira muller gañadora do concurso 
“Cocinero del Año” 


Beatriz Sotelo, cociñeira do restaurante A Estación (Cambre, A 
Coruña), gañou o concurso “Cocinero del Año” (2008), que tivo 
lugar en Barcelona no marco de Alimentaria, despois de impoñerse 
a sete homes na final de Barcelona e a outros oito na semifinal de 
Xixón. 

Urraca I de León e Castela 


A primeira monarca titular na historia de España 


Condesa de Galicia, raíña de León e Castela e emperatriz de España, 
Urraca I de León e Castela (1081-1126) tivo que enfrontarse, dende 
un principio, á súa condición de muller como consecuencia da 
obsesión paterna por ter un fillo varón que non chegaba. 


Coa morte do seu irmán Sancho chegou o lexítimo recoñecemento 
como herdeira do trono leonés por parte de Afonso VI, que así o 
deixou dito antes de finar. No seu reinado tivo que facer fronte a 
multitude de problemas: a reconquista dos territorios musulmáns, a 
disputa de áreas de influencia con Afonso I de Aragón, con 
Henrique e Teresa de Portugal, cos bispos e abades de todo o reino, 
e cos nobres de Castela, León, Asturias, Galicia e Portugal. 

Uxia 
A voz do Atlántico 


Máis de vinte anos de carreira artística convértena nunha das voces 
máis populares e valoradas da nosa lingua. As súas cancións teñen 
sempre a presenza latente ou explícita da música tradicional, cun 
tratamento anovador e persoal. 

Despois de pertencer aos grupos Foliada e Na Lúa, en 1991 
emprende un camiño en solitario, ofrecéndonos traballos como 
Entre cidades, Estou vivindo no ceo, Danza das areas, Eterno 
navegar... 

A súa paixón pola mestizaxe lévaa a colaborar con artistas como 
Rasha, María Salgado, Dulce Pontes, Noa... 

Olimpia Valencia 


Médica xinecóloga. A primeira doutora galega 


Olimpia Valencia (1898-1987) estudou primeiro Maxisterio e despois 
Medicina, licenciándose en 1925 con premio extraordinario e 
dezanove matrículas de honra. Fai o doutoramento en Madrid; 
alóxase na Residencia de Estudiantes, na que imparte clases de 
cultura xeral ás residentes. En 1928 trasládase a Vigo, onde puxo en 
marcha un consultorio de medicina xeral e de xinecoloxía, non sen 
dificultades ao principio pola súa condición de muller. 


Foi unha muller de ideoloxía de esquerdas, comprometida co seu 
país e co seu xénero. Participou en actos públicos a prol do Estatuto 
de Autonomía de 1936; por estes motivos, durante a guerra civil, foi 
detida en 1937 e acusada de galeguista. 

Avelina Valladares 


Escritora na Galiza do século XIX 


Avelina Valladares é unha pioneira na literatura galega, xa que é das 
primeiras mulleres (se non a primeira) en publicar artigos que hoxe 
chamariamos de opinión na prensa escrita, así como unha adiantada 
ao empregar a lingua galega nalgúns dos seus poemas. 


Porén, debemos lamentar o peso dos preconceptos sociais no XIX 
(aínda hoxe vixentes nalgúns casos) que fixeron que Avelina 
Valladares non concedese importancia á súa obra escrita: a maior 
parte dela nin a entregou ao prelo e incluso opinaba da súa poesía 
que eran «farrapos [...] que nada valen e só serven para descansar 
na nosa biblioteca de familia». 

María Valverde 


Aplaudida nos escenarios máis prestixiosos 
de Europa e América 


Esta compostelá de gran talento musical destacou durante a 
primeira metade do século XX como cantante clásica e tamén foi 
introducindo no seu repertorio canción tradicional galega. Tras a 
Guerra Civil tivo que exiliarse en América, onde continuou coa súa 
arte. 

Concha Vázquez 


Pintora 


A pintora compostelá Concha Vázquez (1906-1971) destacou pola 
súa innata capacidade para transmitir a alma dos seus modelos, 
mantendo unha fidelidade plena á realidade pero cun estilo novo. 


A súa obra caracterízase por un forte humanismo que consegue 
transmitir cun estilo orixinal e, sobre todo, a través da plasmación 
dos ollos dos modelos, sempre cheos de vida, que se converterá na 
característica destacada por todos os que analizaron a súa obra. 

Pura Vázquez Iglesias 


Poeta no exilio da posguerra 


Pura Vázquez (Ourense, 1918-2006), muller pouco convencional que 
soubo crear un profundo mundo poético. 


Desde moi cedo dedicarase profesionalmente á docencia e igual que 
moitos/as intelectuais da época decide emigrar a América e en 1955 
pisa chan venezolano. En 1969 regresa á Península onde desenvolve 
un intenso labor como escritora e mestra. 


Foi a primeira muller que comezou a publicar en galego nos xornais 
e revistas de Galicia e da emigración tras a Guerra Civil. Tamén foi 
unha das pioneiras no eido da literatura infantil e xuvenil. 

Juana M° de Vega 


Promotora de conspiracións políticas liberais e 
de novas propostas sociais no XIX 


Casada con Francisco Espoz y Mina, antigo guerrilleiro durante a 
Guerra da Independencia e capitán xeneral de Galicia dende 1821, a 
súa casa foi un espazo de liberdade para a conspiración e a 
discusión políticas. A ela acudían con regularidade os máis 
importantes progresistas coruñeses, como algúns dos implicados no 
Levantamento de 1846. 


Ao progreso da patria dedicou toda a súa vida, se ben desde 
mediados dos anos 50 buscou outros ámbitos: a beneficencia 
(creando asociacións para o coidado de nenos orfos e de enfermos), 
e a educación (fundando e financiando unha escola para nenos 
pobres e unha escola gratuíta para adultos). 

Mercedes Vieito 


Mestra, xornalista e amante da xustiza social 


Mercedes Vieito (1887-1967) naceu e morreu en Cuba, filla de 
emigrantes galegos. A súa inquietude vocacional levouna de moi 
nova a iniciar os seus primeiros pasos como periodista na revista 
Galicia, en 1903. Colaborou tamén en co de Galicia, da que foi 
directora desde 1934 ata 1936. 


Defendeu sempre os sectores máis humildes, impulsou a creación 
de escolas e bibliotecas nas aldeas galegas e impulsou o 
movemento agrarista da década de 1910, contra a oligarquía e o 
caciquismo. Ademais de xornalista, exerceu ao mesmo tempo de 
mestra, creando unha escola para o ensino primario de nenos de 
ambos OS sexos. 

Maruxa Villanueva 


"A raíña do alalá". Cantante e actriz 


Desenvolveu un gran labor como cantante e actriz, tanto na 
Península como en América, onde estreou entre outros títulos Os 
vellos non deben de namorarse de Castelao, coa compañía teatral 
de Varela Buxán, o seu esposo. Maruxa Villanueva puido regresar á 
súa terra cando o máis duro da posguerra rematara e desenvolveu 
un amplo labor cultural por exemplo recuperando a figura de Rosalía 
de Castro e ocupándose de restaurar a casa da autora e pór en 
marcha o museo. 

Luísa Villalta 


Escritora e violinista, destacou polo seu 
compromiso social 


Luísa Villalta (A Coruña, 1957-2004) foi unha escritora prolífica e 
versátil; autora de poesía, narrativa, ensaios, pezas dramáticas e 
textos xornalísticos en lingua galega. Paralelamente á súa 
traxectoria como autora, desenvolveu unha intensa actividade 
cultural. 


Na súa obra tamén estivo presente a consciencia de ser muller, de 
vivir nunha sociedade onde os homes e as mulleres están marcados 
de maneira moi diferente polo feito de selo. 

Marisa Villardefrancos 
A Emily Bronté galega 


Marisa Villardeferancos (1915-1975) foi unha das escritoras máis 
coñecidas da década dos cincuenta, principalmente porque as súas 
obras circularon neses circuítos populares como foron os quioscos 
(na publicación Chicas e nas novelas da «Biblioteca de Chicas») e a 
radio (nas famosas radionovelas que emitiu a Cadena SER). 


Destacou por sortear a censura e presentar, baixo unha aparencia 
de novela rosa, unhas protagonistas femininas tremendamente 
actuais, que exercían profesións liberais fortemente independentes 
en escenarios conflitivos como os do Ulster ou os da Segunda 
Guerra Mundial, coas que demostrou unha fonda e ampla cultura 
xeral. 

María Vinyals 


A Marquesa Vermella (1734-1808) 


Foi coñecida como Marquesa Vermella polas súas ideas progresistas. 
Nos seus escritos espallados en revistas amósase como unha firme 
defensora dos dereitos das mulleres: defende a elevación do seu 
nivel intelectual, reclama para elas o dereito a voto e reivindica a 
igualdade xurídica de homes e mulleres. No labor sociocultural 
significouse como conferenciante e publicista e incidiu na maior 
parte desta actividade na temática feminista. 


María Vinyals foi unha adiantada do seu tempo, e en 1906 a Real 
Academia Galega nomeouna académica correspondente, xunto a 
outras trece escritoras. 

Isabel de Zendala y Gómez 


A primeira enfermeira de saúde pública internacional 


A principios do século XIX participa na Real Expedición Filantrópica 
da Vacina da Varíola. Foi a única muller nesta expedición de saúde 
pública, a máis extraordinaria da historia da humanidade, e, a pesar 
de constituír un dos piares esenciais no seu éxito, é a grande 
esquecida nunha historia escrita por e para homes. 


Esta expedición foi patrocinada por Carlos IV e tiña o obxectivo de 
levar a vacina ás colonias españolas en América. Parte do porto da 
Coruña a bordo da corveta María Pita, conta cun equipo médico e 
con 22 crianzas do hospicio da Coruña, no que Isabel ocupaba o 
cargo de reitora. Acompaña estas crianzas na expedición, e 
responsabilizase do seu coidado e atención. 


Isabel nunca retornou desta expedición e suponse que morreu en 
México. Curiosamente, neste país o premio ao mérito en enfermaría 
instituído polo Goberno leva o seu nome e apelidos desde 1975. 


